Document ID: 32011R1235

KOMISJONI MÄÄRUS (EL) nr 1235/2011,
29. november 2011,
millega muudetakse Euroopa Parlamendi ja nõukogu määrust (EÜ) nr 1222/2009 seoses rehvide märghaardumise klassifitseerimise, veeretakistuse mõõtmise ja kontrollimenetlusega
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 25. novembri 2009. aasta määrust (EÜ) nr 1222/2009 rehvide kütusesäästlikkuse ja muude oluliste parameetrite märgistamise kohta, (1) eriti selle artikli 11 punkte a ja c,
ning arvestades järgmist:
(1)
Euroopa Parlamendi ja nõukogu määruse (EÜ) nr 1222/2009 eesmärk on luua raamistik, millega antakse märgistamise abil rehvi parameetrite kohta ühtlustatud teavet, mis võimaldab lõppkasutajatel teha rehve ostes teadlik valik.
(2)
Rehvide veeretakistus määrab rehvide kütusesäästlikkuse klassi. Veeretakistuse mõõtmist peab olema võimalik korrata; samade rehvidega tehtavad katsed eri laborites peavad andma samad tulemused, et tagada eri tarnijate rehvide õiglane võrdlemine. Lisaks aitab katsetulemuste hea korratavus hoida ära olukorra, kus turujärelevalveasutused saavad samade rehvide katsetamisel erineva tulemuse kui tarnijad.
(3)
Katsetulemuste korratavust oleks võimalik parandada menetlusega, mille abil võrreldakse katselaboreid ja viiakse nende veeretakistuse mõõtmised kooskõlla.
(4)
Kuna Rahvusvahelise Standardiorganisatsiooni (ISO) tasemel on välja töötatud sobiv ühtlustatud katsemeetod märghaardumise mõõtmiseks, tuleks nüüd kehtestada C2 ja C3 klassi rehvide märghaardumise klassifikatsioon kooskõlas määruse (EÜ) nr 1222/2009 artikli 11 punktiga a.
(5)
Määruse (EÜ) nr 1222/2009 IV lisas esitatud vastavustõendamise kontrollimenetlust tuleks täpsustada, kehtestades künnised, mille alusel käsitletakse märgistusnõuete kohaseid esitatud väärtusi kõnealusele määrusele vastavatena.
(6)
Seepärast tuleks määrust (EÜ) nr 1222/2009 vastavalt muuta.
(7)
Käesoleva määrusega ette nähtud meetmed on kooskõlas määruse (EÜ) nr 1222/2009 artikli 13 alusel asutatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1222/2009 muutmine
Määrust (EÜ) nr 1222/2009 muudetakse järgmiselt.
1)
I lisa I A osa: kütusesäästlikkuse klassid: esimene lause asendatakse järgmisega:
„Kütusesäästlikkuse klass tuleb määrata kindlaks veeretakistuse koefitsiendi (rolling resistance coefficient RRC) alusel vastavalt allpool täpsustatud klassidele A-G; veeretakistuse koefitsient mõõdetakse kooskõlas ÜRO Euroopa Majanduskomisjoni eeskirja nr 117 6. lisaga ja selle edasiste muudatustega ning see on viidud kooskõlla IVa lisas esitatud menetluse kohaselt.”;
2)
I lisa B osa: märghaardumise klassid: tekst ja tabel asendatakse järgmisega:
„1.
C1 klassi rehvide märghaardumise klass määratakse kindlaks märghaardumise indeksi (G) alusel vastavalt allpool esitatud tabelis täpsustatud klassidele A-G; märghaardumise indeks arvutatakse kooskõlas punktiga 3 ja seda mõõdetakse kooskõlas V lisaga.
2.
C2 klassi ja C3 klassi rehvide märghaardumise klass määratakse kindlaks märghaardumise indeksi (G) alusel vastavalt allpool esitatud tabelis täpsustatud klassidele A-G; märghaardumise indeks arvutatakse kooskõlas punktiga 3 ja seda mõõdetakse kooskõlas standardiga ISO 15222:2011, kusjuures kasutatakse järgmisi standardseid võrdlusrehve (Standard Reference Test Tyres SRTT):
i)
C2 klassi rehvide puhul SRTT 225/75 R 16 C, ASTM F 2872-11;
ii)
selliste C3 klassi rehvide puhul, mille ristlõike nimilaius on alla 285 mm, SRTT 245/70R19.5, ASTM F 2871-11;
iii)
selliste C3 klassi rehvide puhul, mille ristlõike nimilaius on vähemalt 285 mm, SRTT 315/70R22.5, ASTM F 2870-11.
3.
Märghaardumise indeksi (G) arvutamine
G = G(T) - 0,03
kus: G(T) = kandidaatrehvi märghaardumise indeks mõõdetuna ühes katsetsüklis
C1 klassi rehvid
C2 klassi rehvid
C3 klassi rehvid
G
Märghaardumise klass
G
Märghaardumise klass
G
Märghaardumise klass
1,55 ≤ G
A
1,40 ≤ G
A
1,25 ≤ G
A
1,40 ≤ G ≤ 1,54
B
1,25 ≤ G ≤ 1,39
B
1,10 ≤ G ≤ 1,24
B
1,25 ≤ G ≤ 1,39
C
1,10 ≤ G ≤ 1,24
C
0,95 ≤ G ≤ 1,09
C
-
D
-
D
0,80 ≤ G ≤ 0,94
D
1,10 ≤ G ≤ 1,24
E
0,95 ≤ G ≤ 1,09
E
0,65 ≤ G ≤ 0,79
E
G ≤ 1,09
F
G ≤ 0,94
F
G ≤ 0,64
F
-
G
-
G
-
G”;
3)
IV lisa: kontrollimenetlus: tekst asendatakse järgmisega:
„IV LISA
Kontrollimenetlus
Esitatud kütusesäästlikkuse ja märghaardumise klasside, samuti välise veeremismüra esitatud klassi ja esitatud väärtuse vastavust tuleb hinnata iga rehvitüübi või tarnija määratud iga rehvirühma puhul vastavalt ühele järgmistest menetlustest:
a)
i)
kõigepealt katsetatakse ühte rehvi või ühte rehvikomplekti. Katse on edukalt läbitud, kui mõõdetud väärtused vastavad esitatud klassidele või välise veeremismüra esitatud väärtus jääb tabelis 1 määratletud lubatud hälbe piiridesse, ning
ii)
kui mõõdetud väärtused ei vasta esitatud klassidele või esitatud välise veeremismüra väärtus ei jää tabelis 1 määratletud vahemikku, katsetatakse veel kolme rehvi või rehvikomplekti. Katsetatud kolme rehvi või rehvikomplekti keskmist mõõtmistulemust kasutatakse selleks, et hinnata esitatud teabe vastavust tabelis 1 määratletud vahemikule, või
b)
kui märgisel esitatud klassid või väärtused on kindlaks määratud tüübikinnituse katsetulemuste põhjal, mis on saadud vastavalt direktiivile 2001/43/EÜ, määrusele (EÜ) nr 661/2009 või ÜRO Euroopa Majanduskomisjoni eeskirjale nr 117 ja selle edasistele muudatustele, võivad liikmesriigid kasutada mõõtmisandmeid, mis on saadud rehvi tootenõuetele vastavuse katsetel.
Tootenõuetele vastavuse katsetel saadud mõõtmisandmete hindamisel võetakse arvesse tabelis 1 määratletud lubatud hälbeid.
Tabel 1
Mõõdetav parameeter
Kontrollimisel lubatud hälbed
Veeretakistuse koefitsient (kütusesäästlikkus)
Kooskõlla viidud mõõdetud väärtus ei ületa esitatud klassi ülempiiri (suurim RRC) rohkem kui 0,3 kg / 1 000 kg.
Väline veeremismüra
Mõõdetud väärtus ei ületa N jaoks esitatud väärtust rohkem kui 1 dB(A).
Märghaardumine
Mõõdetud väärtus ei jää esitatud klassi alampiirist (G väikseim väärtus) allapoole.”
4)
Käesoleva määruse lisa tekst lisatakse IVa lisana.
Artikkel 2
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Määrust kohaldatakse alates 30. maist 2012.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 29. november 2011

Labels: 7
3
14
1